MUJIMBU WAKAYE KOSENA
Kwitava chamakuli chapwa chika? Uno mweji kwivwanga kupihya hamilonga vali nakuvulumunanga mukwitava nyi? Kutala jijita, uhwanga, nakulihana maswekeza vali nakulinganga vaze valivuluka kupwa vaka-kuzachila Kalunga vyeji kumivwisanga kukola kumichima tahi? Mwomwo ika kwitava chili nakuneha ukalu wauvulu ngana?
Kwitava chamakuli kaha chikiko chili nakuneha ukalu kanou, keshi kwitava chosenako. Yesu Kulishitu uze valemesa kuvatu vavavulu asolwele ngwenyi, kwitava chamakuli cheji kulingisanga vatu valinge vyuma vyavipi nganomu “mutondo wamokomoko weji kwimanga mihako yayipi.” (Mateu 7:15-17) Uno kwitava chamakuli cheji kwimanga mihako muka?
CHEJI KWAZANANGA MUJIJITA NAMUMAPOLITIKI: Lipapilo lyamijimbu lyaAsiaweek lyamba ngwalyo: “Mwahita Asia yosena nakuvihela vyeka, vatwamina vaze vafwila chikuma ngolo jakuyula vali nakuyulanga navihande vyamukwitava chavatu hakufwila nganyo yavo vavene.” Mwomwo yachuma kanechi, lipapilo kana ngwalyo “kalinwomu jino kaye kalyenyeke kosena.” Twamina umwe wamukwitava uze aya fuma muUnited States ambile ngwenyi: “Mwatela kuvangila kujiha vatu vaze vali nakuneha ulyanyi numbanyi ulyanyi ukume.” Ngwenyi, “Vajihenu mulijina lyaMwata.” Oloze Mbimbiliya yahanjika ngwayo: "Kachi nge mutu mwamba ngwenyi, Ngwamuzanga Kalunga, oloze nge mwahunga ndumbwenyi, ikiye muka-kwonga.” (WaYowano 1, 4:20) NaYesu ahanjikile ngwenyi: “Valombelenungava vali nakumiyanjisa.” (Mateu 5:44) Mauka akwitava angahi munashinganyeka ngwenu eji kwazananga mujijita?
CHEJI KUNANGULANGA MAKULI: Mauka akwitava amavulu eji kunangulanga ngwawo, mwono chipwe shipilitu vyapwa hivihanda vyamujimba vize kavyasoloka kuvatuko, vize vyeji kutwalangaho lika kuyoya nge mutu nafu. Mwomwo yakunangula kanechi, mauka akwitava amavulu eji kufwetesanga vatu javo jimbongo mangana ngwavo vakalombele myono yavatu vakufwa. Oloze Mbimbiliya yanangula mweka. Yanangula ngwayo, “mwonou nauvulumuna ukiko naukafwa.” (Ezekele 18:4) Kaha nawa ngwayo, “vavatonyi vanatachikiza ngwavo, Natufwa. Oloze vafu kavatachikiza chumako.” (Muka-kwambulula 9:5) Yesu anangwile ngwenyi vafu navakasanguka, shikaho nge mwono kaweshi kufwako, kaha nakusanguka vene kacheshi kukasakiwako. (Yowano 11:11-25) Uno kwitava chenu cheji kunangulanga nge mwono kaweshi kufwako nyi?
CHEJI KWECHELELANGA VILINGA VYAUVUMBI: Mumafuchi amavulu, mauka amwe akwitava ali nakwitavisanga vatu valimbata vausonyi umwe vapwenga tupilishitu nakusaka kachi vaka-fulumende vetavise malo kana. Najichachi jize jakanyisa vilinga vyauvumbi jinechelelanga vatwamina javo kulinga uvumbi navanyike vavandende. Uno Mbimbiliya yanangula vyuma muka? Yahanjika hatoma ngwayo: “Kanda muhungumukako. Chipwe vaka-ujila, chipwe vaka-makombelo, chipwe vaka-ukoji, chipwe vaka-kulitenga nge mapwevo, chipwe malunga vaka-kulipihisa navakwavo malunga. . . . kaveshi kukaswana wangana waKalungako.” (Wavaka-Kolinde 1, 6:9, 10) Kutala mwejivako kwitava chimwe chize cheji kwechelelanga vilinga vyauvumbi tahi?
Vyuma muka navikasoloka kumauka akwitava aze ali namihako yayipi? Yesu ambile ngwenyi: “Mitondo yoseneyi yakuzeneka kwima mihako yamwaza veji kuyitetanga nakuyimbila mukakahya.” (Mateu 7:19) Enga, kwitava chamakuli navakachitetako nakuchinongesa. Uno kwitava chamakuli navakachinongesa ngachilihi kaha nawa mwaka uka? Chimweso chize vasoneka mumukanda wamuMbimbiliya waKusoloka kapetulu 17 na 18 nachikumbulula chihula kanechi.
Kwitava chamakuli chikwechi ngolo hali “vamyangana vahamavu”
“Enu vatu jami, lovokenumo muli ikiye”
Achishinganyekenu pwevo muka-ujila natwame hachisuma wakwivwisa woma. Chisuma kana akwechi mitwe 7 najimbinga 10. (Kusoloka 17:1-4) Jino ou pwevo muka-ujila emanyinako iya? Ou pwevo kana akwechi ngolo hali "vamyangana vahamavu.” Avwala mahina aungonyi, nakuzachisa vize vyalivumba lyamwaza, kaha atwama naluheto lwaluvulu chikuma. Kaha nawa eji ‘kuhungumwisanga vaka-mafuchi osena’ nakupanda chenyi. (Kusoloka 17:18; 18: 12, 13, 23) Mbimbiliya yasolola nge, ou pwevo muka-ujila emanyinako mauka amukwitava amukaye kosena. Kemanyinako liuka limwe kaha lyamukwitavako, oloze mauka osena aze eji kwimanga mihako yayipi.
Chisuma uze anakutambukilaho ou pwevo muka-ujila, emanyinako mauka amapolitiki amukaye.* (Kusoloka 17:10-13) Kwitava chamakuli cheji kutambukilanga hali ou chisuma waupolitiki nakweseka kuyula mauka kana muvyuma vyosena.
Kalinwomu kusoloke chuma chakukomwesa chiyovo. “Jize jimbinga likumi wamonanga, nauze chisuma, vakivo navakamuhunga uze pwevo muka-ujila, navakamutwamisa mwahwilichi, navakamulingisa kupwa uselesele, nyama yenyi navakayilya, kaha ivene navakamulumba hakakahya.” (Kusoloka 17:16) Enga, mauka amapolitiki amukaye nawakanyemukila kwitava chamakuli mukukasumuna nakuwanongesa osena ndolokoto. Uno vyuma muka navikasangumuna ndombo kana? Mukanda wamuMbimbiliya waKusoloka wakumbulula ngwawo: ‘Kalunga mwakachihaka mumichima yavo mangana ngwenyi vakalinge mwaya kujina chenyi.’ (Kusoloka 17:17) Enga, Kalunga mwakasopesa kwitava chamakuli hamilonga yayinene vanavulumunanga mulijina lyenyi. Mwomwo yachiyulo chenyi chakwoloka, Kalunga mwakanongesa ou pwevo muka-ujila chipwe ngwetu kwitava chamakuli, kuzachisa kajila kenyi waupolitiki.
Jino vyuma muka mwatela kulinga numba mukahone kunongela hamwe nakwitava chamakuli? Muluwa waKalunga ngwenyi: "Enu vatu jami, lovokenumo muli ikiye.” (Kusoloka 18:4) Enga, luno hilwola mwatela kufuma mukwitava chamakuli. Jino namuhasa kuchinyina kulihi? Luno keshi hilwola lwakuhona kufwelela muli Kalungako mwomwo navaze kavafwelela muli ikiyeko navakivo navakanonga. (Wavaka-Tesolonyika 2, 1:6-9) Mwatela kuchinyina mukwitava chamuchano. Uno munahase kutachikiza ngachilihi kwitava chamuchano?
Mihako muka yamwaza vatela kusolola mukwitava chamuchano? —Mateu 7:7.
CHIKWECHI ZANGI: Vaka-kulemesa Kalunga vamuchano “kaveshi vamuli vaka-mavuko,” oloze valinunga hamwe chamokomoko tuhu navikova chipwe visemwa vyavo, kaha nawa ‘valizanga umwe namukwavo.’ (Yowano 13:35; 17:16; Vilinga 10: 34, 35) Muchishishisa chakulijiha mwavo-mwavo, vakivo veji kulisuulanga nakufwila hali vakwavo. —WaYowano 1, 3:16.
CHAFWELELA MUMAZU AKALUNGA: Muchishishisa chakunangula ‘visemwa’ ‘najishimbi javatu,’ kwitava chamuchano cheji kunangulanga Mazu aKalunga, Mbimbiliya. (Mateu 15:6-9) Mwomwo ika? Mwomwo “Mazu-vasonekosena vawahwima kuli Kalunga, kaha anawahila kunangula, nakuhuhumuna, nakwolola, nakulongesa kana chili mukwoloka.” —WaChimoteu 2, 3: 16.
CHEJI KUZAMISANGA JITANGA NAKUKUNDWIZA VILINGA VITOMA: Kwitava chamuchano cheji kunangulanga malunga ‘vazangenga mapwevo javo nganomu valizangila vavane,’ nakukafwa mapwevo ‘vahanenga kalemesa malunga javo,’ nakunangula nawa vana ‘vononokenga visemi javo.’ (Wavaka-Efwesu 5:28, 33; 6:1) Kaha nawa vaze vakwechi vihela muchikungulwilo vatela kupwa navilinga vitoma. —WaChimoteu 1, 3: 1-10.
Uno kwatwama kwitava chimwe chize cheji kulinganga vyuma kanevi nyi? Mukanda waHolocaust Politics uze vasonekele mu 2001 wamba ngwawo: “Kachi nge vatu vakavangijile vyuma vanangwile Vinjiho jaYehova, kachi kakwapwile jita Yakulalisa Vatuko, kaha nawa kachi najijita jakulalisa miyachi yavatu jiliko makumbi ano kajatwamakoko.”
Enga, Vinjiho jaYehova mumafuchi akuheta ku 235 veji kwambulwilanga vatu vilinga vitoma vyamuMbimbiliya nakufwila nawa kutwama mwaya vilinga kana. Tuli nakumilomba muhulise Vinjiho jaYehova vamikafwe mulinangule vyuma asaka Kalunga kuli enu mangana mumulemesenga mujila yakwoloka. Luno hilwola mwatela kulinga vyuma kana. Kanda kulangisako, mwomwo kwitava chamakuli kalinwomu chikume. —Zefwanyiya 2:2, 3.
* Nge namusaka mujimbu ukwavo unalumbununa chihande kanechi, kaha talenu mukanda waRevelation —Its Grand Climax At Hand! uze vasoneka kuli Vinjiho jaYehova.
tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn